Na temelju članka 98. i članka 118. stavka 2. podstavka 3. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 86/12., 126/12. – pročišćeni tekst, 94/13., 152/14. i 7/17) Školski odbor Srednje gospodarske škole Križevci uz prethodnu suglasnost Župana Koprivničko-križevačke županije, Zaključak o davanju suglasnosti (KLASA: 012-03/15-01/20, URBROJ: 2137/1-06/05-17-10 od 07. travnja 2017.) na sjednici održanoj dana 8. lipnja 2017. donosi

**STATUTARNU ODLUKU**

**O IZMJENAMA I DOPUNAMA STATUTA**

**SREDNJE GOSPODARSKE ŠKOLE KRIŽEVCI**

Članak 1.

U Statutu KLASA:012-03/16-01/1, URBROJ:2137-53-06-16-2 od 25.2.2016. godine (u daljnjem tekstu: Statut) članak 26. Statuta briše se.

Članak 2.

Članak 111. stavak 3. Statuta mijenja se i glasi:

„Ostvarivanje prava iz stavka 1. i 2. ovog članka uvjetuje se polaganjem razlikovnih, odnosno dopunskih ispita koje određuje Nastavničko vijeće, a uvjeti i načini nastavka obrazovanja propisani su pravilnikom ministarstva. “

Članak 3.

Iza članka 111. Statuta dodaju se novi članci 111.a i 111.b koji glase:

„Članak 111. a

Učeniku kojem je određena obveza polaganja manjeg broja razlikovnih i/ili dopunskih ispita započet će s redovnim pohađanjem nastave razreda u kojem nastavlja obrazovanje nakon upisa u Školu.

Učenik iz stavka 1. ovoga članka obvezan je položiti razlikovne i /ili dopunske ispite do 31. ožujka tekuće školske godine.

Učenik koji do roka propisanog stavkom 2. ovoga članka ne položi razlikovne i/ili dopunske ispite, ne može s uspjehom završiti razred u kojem je nastavio obrazovanje.

Učenik kojemu je određena obveza polaganja većeg broja razlikovnih i/ili dopunskih ispita, nakon upisa u Školu u prvoj će školskoj godini polagati razlikovne i/ili dopunske ispite bez redovitog pohađanja nastave.

Za učenika iz stavka 4. ovoga članka, Škola organizira odgojno-obrazovni rad sa smanjenim brojem sati po nastavnom predmetu sukladno suglasnosti ministarstva nadležnog za obrazovanje.

Učenik je dužan pohađati organizirani odgojno-obrazovni rad.

Učenik koji iz neopravdanih razloga ne pohađa konzultativna predavanja ne može pristupiti polaganju razlikovnih i/ili dopunskih ispita.

Učenik iz stavka 4. ovoga članka obvezan je položiti razlikovne i/ili dopunske ispite do 31. kolovoza tekuće školske godine.

Ako učenik zbog opravdanog razloga ne pristupi razlikovnim i/ili dopunskim ispitima u zadanim rokovima, Škola mu je dužna omogućiti naknadno polaganje ispita nakon prestanka razloga zbog kojega nije pristupio ispitu.

Ako učenik iz stavaka 1. i 4. ovoga članka ne položi razlikovne i/ili dopunske ispite u rokovima iz stavaka 2. i 8. ovoga članka, gubi pravo nastavka obrazovanja za višu razinu kvalifikacije u statusu redovitoga učenika.

„Članak 111. b

Učenik ne može pristupiti polaganju razlikovnih i/ili dopunskih ispita iz višega razreda, ako nije položio sve razlikovne i/ili dopunske ispite iz prethodnoga razreda.

Učenik može u jednome danu polagati najviše tri ispita.

Ispit iz jednoga nastavnog predmeta može se polagati najviše tri puta, i to dva puta pred predmetnim nastavnikom te jedan put pred ispitnim povjerenstvom.

Ispitno povjerenstvo čine tri člana koje imenuje ravnatelj, a ocjena povjerenstva je konačna.

Na polaganje ispita pred povjerenstvom odgovarajuće se primjenjuju članci 116., 117., 118. i 119. ovoga Statuta.

Polaganje razlikovnih i/ili dopunskih ispita učenik prijavljuje prijavnicom koja je dostupna na mrežnim stranicama Ministarstva i mrežnim stranicama Škole.

Rokove za prijavu i polaganje razlikovnih i/ili dopunskih ispita određuje nastavničko vijeće Škole.“

Članak 4.

Članak 113. Statuta mijenja se i glasi:

„Pedagoška mjera izriče se i zbog neopravdanih izostanaka s nastave.

Izostanak s nastave, u slučaju pravodobnog zahtjeva roditelja, može odobriti:

* nastavnik za izostanak tijekom nastavnoga dana,
* razrednik za izostanak do tri (pojedinačna ili uzastopna) radna dana,
* ravnatelj za izostanak do sedam (uzastopnih) radnih dana,
* nastavničko vijeće za izostanak do petnaest (uzastopnih) radnih dana.

Pravodobnim zahtjevom roditelja za izostanak učenika s nastave prema stavku 1. ovoga članka smatra se:

- usmeni ili pisani zahtjev nastavniku najkasnije neposredno prije početka nastave za izostanak tijekom nastavnoga dana, a pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev nastavničkom vijeću najkasnije osam dana prije izostanka.

Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavku 1. ovoga članka.

Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

Neopravdanim izostankom smatra se izostanak koji nije odobren ili opravdan sukladno odredbama stavka 2., 3., 4., 5. i 6. ovoga članka.

Izostanak učenika s nastave prema stavcima 4., 5. i 6. ovoga članka obvezno je opravdati dostavljanjem razredniku ispričnice roditelja, liječničke potvrde ili potvrde nadležne institucije najkasnije u roku od osam dana od povratka učenika na nastavu uz obvezan supotpis roditelja.

Roditelj je dužan razlog izostanka učenika javiti razredniku najkasnije u roku 2 (dva) dana od prvog dana izostanka s nastave.

Članak 5.

Brišu se članci 127. i 128. Statuta.

Članak 6.

Ova Odluka stupa na snagu osmog dana od objave na oglasnoj ploči Škole.

KLASA: 012-03/17-01/1

URBROJ:2137-53-06-17-1

----------------------------------

Križevci, 8. lipnja 2017. godine

PREDSJEDNICA ŠKOLSKOG ODBORA

Vlasta Leskovar, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_